ועדת הפנים ואיכות הסביבה, כנסת 18, פרוטוקול מספר 357, 2011-03-15 09:30

דוד אזולאי: רבותי, בוקר טוב לכולם.

דוד אזולאי: אני פותח את דיוני ועדת הפנים והגנת הסביבה.

דוד אזולאי: על סדר-היום הצעת חוק המשטרה (דין משמעתי – בירור קבילות שוטרים והוראות שונות)(תיקון מס' 6)(עובדים אזרחיים), התשס"ט-2008 – הכנה לקריאה שנייה ושלישית.

דוד אזולאי: וכן, הצעת חוק לתיקון פקודת בתי הסוהר (מס' 39)(עובדים אזרחיים), התשס"ט-2008.

דוד אזולאי: הממונה על השכר אילן לוין משתתף היום איתנו בדיונים.

דוד אזולאי: אדוני, ברוך הבא.

דוד אזולאי: אנחנו מקיימים כאן דיונים בוועדה כמעט שנתיים על נושא עובדים אזרחיים בשירות המשטרה ושירות השב"ס.

דוד אזולאי: לצערי הרב, אנחנו לא מצליחים להתקדם ומשום מה הוא לא מתקדם.

דוד אזולאי: אני חושב שזהו אחד החוקים שתקועים כאן בוועדה כל כך הרבה זמן, וזאת למרות אורך הנשימה שאנחנו נותנים על מנת לאפשר את קידומו של חוק זה.

דוד אזולאי: לכן, ביקשנו שאדוני יופיע כאן וייתן לנו תשובות.

דוד אזולאי: אני רק אקריא לפי הסדר את התאריכים בהם נערכו דיונים בחוק.

דוד אזולאי: החוק החל -20.5.2009 והיתה החלת רציפות.

דוד אזולאי: ב-23.6.2009, וב-22.7.2009 התחלנו בחקיקה.

דוד אזולאי: ב-4.8.2009 ביקשנו המשך חקיקה לאחר סיום ההסכם הקיבוצי.

דוד אזולאי: בדיון שהתקיים ב-14.10.2009 האוצר הודיע שההסכם הקיבוצי נמצא בשלבי גיבוש סופיים.

דוד אזולאי: ב-4.1.2010 באנו לפה וראינו ששום דבר לא קרה, ולאחר חמש דקות פשוט נעלתי את הישיבה ואמרתי שאין ישיבה.

דוד אזולאי: לא היתה שום סיבה להמשיך ולהתקדם בעניין הזה.

דוד אזולאי: ב-21.6 היתה ישיבת עדכון בשלושה נושאים: בעניין פיטורים, משמעת, וטבלאות שכר וימי חופשה שהיו צריכים להציג אותם פה.

דוד אזולאי: אבל, לא קרה כלום.

דוד אזולאי: ב-30.11.2010 לא סוכמו טבלאות השכר, ולא נאמר שום דבר.

דוד אזולאי: כל פעם ישנו פה סיפור אחר, וכך אנחנו נמצאים במצב של דריכה במקום.

דוד אזולאי: ביקשנו לגמור את ההסכם הקיבוצי.

דוד אזולאי: אי-אפשר היה להתקדם בחקיקה מבלי שנראה את ההסכם הקיבוצי.

דוד אזולאי: לצערי הרב, זה לא קורה.

דוד אזולאי: אדוני, הייתי מבקש לשמוע ממך איפה העניין עומד, ולמה לא מתקדמים.

אילן לוין: בוקר טוב.

אילן לוין: ההסכם הקיבוצי כרגע, ככל שבדקנו, מתעכב בעיקר כתוצאה ממחלוקות מול ההסתדרות על טבלאות השכר.

אילן לוין: אני כממונה על השכר חייב לשמור על האיזון העדין בין שכר השוטרים שנמצאים בארגון שאין להם זכות שביתה, והם נושאים בפעילות המבצעית בחלקם הגדול, לבין שכר האזרחים.

אילן לוין: ההסתדרות, מאידך, מתפקידה - בצדק - לדאוג לעובדים, והיא לא מחויבת לעולם היחסים מול השוטרים היות והיא לא הארגון היציג.

אילן לוין: למעשה, בסיטואציה הזאת אנחנו מתנהלים.

אילן לוין: סגני ניר תיכף יסביר לכם ביתר פירוט.

אילן לוין: מה שאני כן יכול לומר בפרוטוקול הוא שאני מקווה בימים הקרובים להיכנס לעובי הקורה.

אילן לוין: כפי שאנחנו עוקבים אחרינו, אנחנו עוברים תקופה לא פשוטה בתחום יחסי העבודה בחודשים האחרונים, ואנחנו ננסה לקדם את זה.

אילן לוין: אבל, אני חייב לומר כאן בכנות - לא בכל מחיר.

אילן לוין: ככל שזה תלוי בי כממונה על השכר, אני לא אפרק את מערכת האיזונים הפנימית בין השוטרים לאזרחים עובדי משטרה, וכל סיכום שנגיע אליו, אני אבקש כמובן שהוא יהיה על דעת שר המשטרה והאיזונים העדינים שנדרשים להישמר שם מהטעמים שפירטתי.

אילן לוין: אני מבקש לתת לסגני ניר רייס כמה דקות להיכנס יותר לעומקם של דברים.

אילן לוין: אם יתפתח כאן דיון, אנחנו כאן.

דוד אזולאי: אדוני, האם יש פערים גדולים בשכר?

אילן לוין: כרגע ההסתדרות דורשת שהשכר של אזרח מתחיל במשטרה יהיה גבוה מהשכר של שוטר מתחיל במשטרה.

אילן לוין: ללא קשר, אני חושב שבאמת גם שכר השוטרים צריך לעבור שינוי, ואנחנו בהתנהלות מול משרד המשטרה בכל מיני רעיונות.

אילן לוין: אבל, זה לא יהיה אחראי ולא יהיה מקצועי מצידי ליצור מצב שיתגייסו שניים באותו יום – אחד כאזרח עובד משטרה, והשני יתגייס כשוטר – והאזרח שהוא עובד משטרה ירוויח יותר מהשוטר.

דוד אזולאי: נאמר לנו פה בכמה דיונים שלשוטרים ישנן כל מיני תוספות שלא יחולו על אותם אזרחים עובדי המשטרה.

דוד אזולאי: זה נאמר פה לא פעם ולא פעמיים.

אילן לוין: למען הגילוי הנאות, אני שרתתי בצבא עשרים שנה, ועולם המושגים שאני מדבר בו גם נובע קצת מניסיון אישי.

אילן לוין: לדוגמה, בואו ניקח מישהו שיהיה נגד מתחיל בסדנת הרכב בשטחים, והוא יהיה שוטר, ולעומתו יהיה איש במטה הארצי או בכל מקום אחר שהוא אזרח עובד משטרה, שהוא לא נדרש לסמכויות שיטור.

אילן לוין: ולכן, אין כמובן שום מניעה מלאזרח את התפקיד.

אילן לוין: במצב הנוכחי של השכר לאור דרישות ההסתדרות, הנגד המתחיל במשטרה, עם כל התוספות למיניהן, ירוויח פחות מהאזרח.

מירי פרנקל-שור: אבל, יש לכם פרמטר בחוק שקובע ששכר ותנאי עבודה של עובד אזרחי המועסק בתפקיד, יהיה כשל עובד מדינה.

אילן לוין: יש עובד מדינה במשרד הביטחון, ויש עובד מדינה במשרד האוצר.

אילן לוין: יש שונות גדולה מאוד בין עובדי המדינה.

מירי פרנקל-שור: אנחנו העלאנו את זה.

אילן לוין: I erase my case.

איילת אלישר: דובר שם רק בתקופת הביניים, עד להסכם קיבוצי – זה הרעיון.

מירי פרנקל-שור: בסדר.

מירי פרנקל-שור: אבל, אנחנו צפינו את הבעיה הזאת, ושאלנו ולא קיבלנו עליה תשובה.

ניר רייס: בכל מקרה, אבל - - - שהסעיף הזה לא ייכנס לתוקף.

מירי פרנקל-שור: נכון.

מירי פרנקל-שור: לכן, אנחנו רצינו לראות מה - - -

אילן לוין: יש לנו ניסיון שכאשר המחוקק מתנה שינויי חקיקה בהסכם קיבוצי, התהליך אורך זמן רב ושנים, לצערי.

אילן לוין: יש לנו את הדוגמה שבה עוסק ראש הממשלה אישית, והיא הרפורמה במינהל מקרקעי ישראל.

אילן לוין: היא הותנה בחקיקה בהסכם קיבוצי, וכתוצאה מכך יש מנוף מאוד חזק להסתדרות בהתנהלות במשא-ומתן.

אילן לוין: מנגד, אנחנו לא יכולים לפרק את כל השירות הציבורי כי בסוף מינהל מקרקעי ישראל או אזרחים עובדי משטרה, כל אחד בארגון שבו הוא נמצא, חי באיזושהי סביבה.

אילן לוין: לדוגמה, במינהל מקרקעי ישראל אני לא יכול לתת יד לכך ששכר העובדים יהיה גבוה משכר המנהלים.

אילן לוין: שכר המנהלים מוכתב לי מלמעלה, כי ברגע ששכר המנכ"לים לא יעלה על הדעת שהוא יעלה על שכר חברי הכנסת או השרים שלהם, אז התקרה ברורה מאוד.

אילן לוין: אני לא אתן שיהיה מצב שאני ארוויח יותר מהשר שלי.

אילן לוין: נראה לי שדבר כזה לא יעלה על הדעת.

אילן לוין: מנגד, להסתדרות אין את המגבלות האלה.

אילן לוין: מבחינת ההסתדרות, תפקידה – ובצדק – הוא לדאוג לשכר ראוי.

אילן לוין: אם ההסתדרות סבורה שמי שהוא מתחת לסמנכ"ל ראוי שהוא ירוויח 30,000 שקל, אז היא דורשת את זה.

דוד אזולאי: אדוני, אשאל שאלה אפיקורסית.

דוד אזולאי: אם כך הם פני הדברים, ולפי מה שאדוני רומז כאן, כיוון שהתהליך הזה לא הולך להסתיים בזמן הקרוב, הוא כנראה ימשיך.

דוד אזולאי: אם אתה לוקח כדוגמה את הרפורמה במינהל מקרקעי ישראל, ואנחנו מכירים ויודעים על איזה סעיף תקוע כל הסיפור הזה, אז בוא נפסיק פה.

דוד אזולאי: קחו את האזרחים האלה ותהפכו אותם לאנשי משטרה, ובא לציון גואל.

אילן לוין: זאת החלטה של המשרד לביטחון הפנים.

אילן לוין: אין לנו שום דבר נגד העסקה של שוטרים שהם - - -

דוד אזולאי: אתם כאוצר רואים את הנתונים האלה, ואני מכיר בצורך ובאיזונים האלה.

דוד אזולאי: אבל, בסופו של יום, לא נראה לי שתגיעו לאיזון הרצוי שעליו אתם מדברים.

דוד אזולאי: זה הרצוי ולא המצוי.

יעקב אדרי: שניהם מתנגדים: גם האוצר מתנגד לזה וגם המשטרה מתנגדת.

אילן לוין: למה מתנגדים?

יעקב אדרי: שכל האזרחים שעובדים במשטרה היום ילבשו מדים, וזה מהרבה סיבות.

יעקב אדרי: גם הם מתנגדים לזה.

יעקב אדרי: הם לא רוצים שכל אזרח יהיה שוטר – זו האמת.

מירי פרנקל-שור: כשהוצגה הצעת החוק ונשאלו השאלות התפיסתיות בוועדת הפנים, האם צריכים להיות במשטרה אזרחים עם כל הבעייתיות של ההטרוגניות שהיא מציגה, נאמר שהצעת החוק הזאת היא אומנם מציגה תפיסה חדשה.

מירי פרנקל-שור: אבל, היא משיגה חיסכון כספי אדיר.

מירי פרנקל-שור: בעצם מה שאתה אומר פה זה בדיוק התכלית שאותה לא רציתם להשיג.

מירי פרנקל-שור: אז, אוקיי, בואו נחשוב.

מירי פרנקל-שור: נשים את זה בצד, הבנו.

מירי פרנקל-שור: המשטרה צריכה תוספת של אלפי תקנים.

מירי פרנקל-שור: תיתנו את התוספת, ובא לציון גואל.

מירי פרנקל-שור: כולם יצאו מרוצים.

אילן לוין: אני אומר לך, ככל שזה תלוי בי, אם ההסכם הזה יהיה יקר יותר, אני אמליץ לשר האוצר ככל שזה תלוי במשרד האוצר, לעשות הערכת מצב.

דוד אזולאי: אוקיי.

דוד אזולאי: אדוני, בוא תקבע איזשהו פרק זמן כדי שנדע.

דוד אזולאי: אנחנו יושבים פה כבר שנתיים כבר ומקיימים דיונים עקרים.

דוד אזולאי: זה היה פשוט חבל להשחית את זמנם של כל האנשים שהשתתפו פה בדיונים האחרונים.

דוד אזולאי: אני מציע – בואו נעשה פסק זמן.

דוד אזולאי: תעשו חושבים, ותגיעו למסקנה ותבואו ותגידו לנו.

דוד אזולאי: אבל, בוא נגביל את זה בזמן, אי-אפשר למשוך את זה עד אין סוף.

אילן לוין: בסדר.

אילן לוין: ניר, האם יש לך משהו להוסיף?

ניר רייס: הצעה בהחלט ראויה.

אילן לוין: אין בעיה, אדוני.

אילן לוין: תגדיר אתה את פרק הזמן.

דוד אזולאי: הכנסת יוצאת עכשיו לפגרה עד ה-15 למאי – זמן סביר.

דוד אזולאי: תשבו, תעשו חושבים מחדש על כל העסק.

דוד אזולאי: הרי בסופו של יום, עולה כסף להכניס את הקבוצה הזאת.

דוד אזולאי: יכול להיות שמישהו ישב אצלכם באוצר, ויעשה את כל החישובים, ויגיע למסקנה שעלותו של אזרח בשירות המשטרה היא בדיוק אותה עלות, אם לא פחות, מעלותו של שוטר.

דוד אזולאי: תכניס אותו למערכת מן המניין, ובא לציון גואל.

דוד אזולאי: בזה העניין תם ונשלם, ואתם לא צריכים חקיקה.

דוד אזולאי: לא צריכים את ההסתדרות, לא צריך אף אחד.

דוד אזולאי: בכל מקרה, אני חושב שפעם אחת צריך לגמור את זה.

דוד אזולאי: אני מודיע שאני לא מוכן להמשיך את הדיונים אם לא יהיה לפניי פה ההסכם הקיבוצי שעליו סיכמנו.

דוד אזולאי: אין טעם לדיונים האלה, זה פשוט לטחון מים.

אילן לוין: בסדר גמור.

מירי פרנקל-שור: מצד שני, צריך לתת מענה לאזרחים שנקלטו.

מירי פרנקל-שור: הם עכשיו עומדים ותלויים.

מירי פרנקל-שור: המדינה צריכה לתת את הפתרון.

מירי פרנקל-שור: הפתרון היה בדמות קיצוץ בשכר, ולכן הוצגה הצעת החוק.

אילן לוין: איזה קיצוץ בשכר?

מירי פרנקל-שור: חיסכון כספי למשטרה על-ידי הפיכתם לאזרחים עובדי משטרה.

אילן לוין: אני לא ראיתי שום הסכם קיבוצי שמייצר לי חיסכון.

אילן לוין: ראיתי כיוונים שמייצרים לי עלות, אבל זה דיון אחר.

מירי פרנקל-שור: אנחנו עובדים עם ממשלה אחת.

מירי פרנקל-שור: הממשלה באה וטענה שהתכלית של הצעת החוק היא החיסכון.

אילן לוין: היות ואני הממונה על השכר והדיון מנותב לכסף, אבל זה לא בדיוק הדיון, אני חושב שנכון היה שתהיה תשתית ראויה להעסקת אזרחים במשטרה כמו בצבא, וכמו בארגונים אחרים, על מנת לבדל את מי שמחויב בסמכויות השיטור על כל הסמכויות הנגזרות מכך.

אילן לוין: ולכן, כראיה אני חושב שהנושא כאן הוא נושא מאוד חשוב.

אילן לוין: אבל, אנחנו גם צריכים להבין שיש גם עניין של סיטואציה ועת מתאימה.

אילן לוין: יכול להיות שכיום במערך האיזונים ביחסי העבודה, זאת לא העת לפרוץ קדימה מבחינת העיתוי.

אילן לוין: אני אבדוק את עצמי.

אילן לוין: אני אפגש עם יושב-ראש האגף לאיגוד מקצועי.

אילן לוין: אני חושב, ככל שמותר לי לייצג את ההסתדרות, להסתדרות יש אינטרס להגדיל את כוח הארגוני שלה.

אילן לוין: ולכן, צריך להיות לה אינטרס שיהיה הסכם קיבוצי שפוי שנוכל להתנהל בו.

אבנר סולטני: אנחנו נציג את העמדה שלנו.

אילן לוין: כן.

אילן לוין: אתם תציגו את העמדה שלכם – זה בסדר.

אילן לוין: מבחינת ההתנהלות, אנחנו מדברים במערך שהוא חיוני לביטחון מדינת ישראל.

אילן לוין: זהו לא מערך שהוא כאחד המערכים השונים.

אילן לוין: אנחנו במדינה שנמצאת במצב ביטחוני מסוים.

אילן לוין: נצטרך לעשות פה הערכת מצב, הבנתי.

אילן לוין: אבל, אני אומר לכם את האמת – לא אתן את ידי לפרק את מערך האיזונים בתוך המשטרה.

אילן לוין: גם כך השוטרים בתחושות מאוד קשות ממה שקורה במערכת יחסי העבודה.

דוד אזולאי: אנחנו מודעים לכך בדיונים הוועדה.

אילן לוין: הם רואים סדרה של שביתות, הם רואים תוספות שכר שניתנות בנדיבות לב לארגוני עובדים אחרים.

אילן לוין: אני לא מתכוון עכשיו לעשות הסכם שגם נותן לאזרחים בתוך המשטרה תוספות שכר.

אילן לוין: אני לא מקנא במי שיצטרך להתמודד עם הסיטואציה שתיווצר.

אילן לוין: כמי שנותן ואחראי מקצועית, אני לא אתן לזה יד.

דוד אזולאי: אדוני, בדיוני הוועדה אנחנו מודעים לעניין.

דוד אזולאי: אנחנו מכירים את תנאי השכר הקשים של השוטרים.

דוד אזולאי: עבדכם הנאמן הגיש הצעת חוק בעניין הזה.

דוד אזולאי: ביקשתי לקדם אותה.

דוד אזולאי: לצערי הרב, אנחנו לא מצליחים לקדם אותה.

דוד אזולאי: אבל, אין ספק, מבלי כל קשר לדיון הזה, הגיע הזמן לשנות את שכר השוטרים.

אילן לוין: הגשנו הצעה.

אילן לוין: לצערי, כרגע הנושא מתעכב רק כתוצאה מהצמדה למדד של גמלאות מערכת הביטחון.

אילן לוין: היה השבוע דיון אצל ראש הממשלה בנושא הזה, כולל עם מנכ"ל משרד המשטרה וראשי הארגונים הביטחוניים.

אילן לוין: במהלך השבוע כנראה יש דיון המשך.

אילן לוין: ואם לא – בימים הקרובים.

אילן לוין: אני בטוח שברגע שהנושא יבוא להכרעה - יש לנו מערכת של עבודה שלמה שעשינו מול המשטרה בטיפול במיוחד בתמריצים לנגדים, יכול להיות שזה ייצר איזשהו בסיס לחזור לדיון לאזרחים.

אילן לוין: אבל, אני לא חושב שזה נכון ללכת עכשיו לסכם טבלאות שכר שהן גבוהות משכר השוטר המתחיל.

דוד אזולאי: אילן, תסכים איתי שאנחנו פה כוועדה לא יכולים להמשיך ולהתקדם.

אילן לוין: כבודו, אני לא מקנא בך בתפקיד שלך, ואל תקנא בי.

דוד אזולאי: כל אחד רוצה שהממשלה תקבל החלטה.

דוד אזולאי: אי-אפשר להשאיר את המצב פרווה – לא פה ולא שם.

דוד אזולאי: אני רואה את כל היושבים כאן, יושבים פה אנשים ששותפים לכל הדיונים.

דוד אזולאי: הם יושבים שעות ומקדישים זמן.

דוד אזולאי: הגענו לאיזשהו מבוי סתום עכשיו, בואו נקבל החלטות – זה מה שאני מבקש.

דוד אזולאי: אדוני, בבקשה.

יאיר אידר: שמי יאיר אידר, אגף התקציבים במשרד האוצר.

מירי פרנקל-שור: מה אתה אומר על דבריו של הממונה על השכר.

מירי פרנקל-שור: הרי אתם דוחפים את הצעת החוק, אתם השושבינים העיקריים של הצעת החוק.

יאיר אדיר: אני חושב שהצעת החוק היא נכונה.

יאיר אדיר: אדוני היושב-ראש, אני חושב שאתה צריך לקדם אותה.

יאיר אדיר: עצם זה שאתה מעכב אותה בגלל ההסכם הקיבוצי – אני לא חושב שזה דבר תלוי בדבר.

דוד אזולאי: אני מודה לך על העצה.

יאיר אידר: אני אומר לך את עמדתי.

יאיר אידר: אסור לשכוח שהמהלך הזה הוא נכון למשטרה.

יאיר אידר: זה מהלך שגם יאפשר למשטרה להתמקד יותר בעשייה המשטרתית.

יאיר אידר: היא תוכל לבודד את התפקידים שהם תפקידים יותר מינהלים, ופחות של שיטור, ולאזרח אותם.

יאיר אידר: אסור לשכוח שיש פה גם עניין של פנסיות.

יאיר אידר: אזרח משרת עד גיל 67, כמו עובד מדינה רגיל, וזה כמו כל אזרח רגיל שעושה עבודות מינהליות.

יאיר אידר: אין כל סיבה שכזה אזרח יקבל פנסיה מוקדמת.

יאיר אידר: חוץ מזה, יש גם את עניין של השכר.

פרומית כהן: סליחה, יאיר.

פרומית כהן: אבל, אתה זוכר ששוטרים וסוהרים היום בתפקידים זוטרים מגויסים במסלולי שירות.

פרומית כהן: הם מגויסים ל-5 ול-7 שנים.

פרומית כהן: הם לא מגיעים לפנסיה.

יאיר אידר: ברור שהם מגיעים לפנסיה.

יאיר אידר: 80% מהם מגיעים לפנסיה.

פרומית כהן: סליחה, אנחנו רק שנתיים בתוך זה.

פרומית כהן: איך אתה יכול להגיד?

יאיר אידר: אז למה את מדברת כך?

יאיר אידר: רובם מגיעים לפנסיה.

יאיר אידר: רוב האנשים שמתגייסים למשטרה מגיע לפנסיה.

פרומית כהן: אנחנו גייסנו את כולם.

דוד אזולאי: כל האזרחים אצלכם גויסו.

דוד אזולאי: הממונה על השכר אמר פה דברי טעם.

יאיר אידר: אין ספק שאם הצעת ההסתדרות תהיה גבוהה משמעותית ממה שיעלה לנו להעסיק אותם כשוטרים, אנחנו לא נעסיק אותם כאזרחים.

דוד אזולאי: אני אומר לך חד-משמעית, ושיהיה ברור, ואמרתי את זה ואני לא מתכוון לחזור ואני לא מתכוון לעזוב את הנושא הזה – אם לא יונח לפנינו הסכם שכר קיבוצי, אני לא מתקדם בחקיקה, נקודה.

יאיר אידר: ברור לי.

דוד אזולאי: בסדר.

דוד אזולאי: נציג ההסתדרות, בבקשה, אדוני.

ירון קרילה: שמי ירון, ואני יושב-ראש ועד העובדים של אזרחים עובדי משטרה.

ירון קרילה: מדבריו של הממונה על השכר הבנתי שהשכר או טבלאות השכר שהועלו על-ידי ההסתדרות הן גבוהות משכר שוטר.

ירון קרילה: אני מצהיר – אין לנו כל בעיה להתגייס למשטרה, ולקבל שכר יותר נמוך ממה שהציעה ההסתדרות אם זה המצב, למרות שאני לא חושב כך.

דוד אזולאי: הדברים ברורים.

עופרה בר-טוב: שמי עופרה, ואני אחראית על השכר במשטרה.

עופרה בר-טוב: נכון להיום, אנחנו לא מצליחים להבקיע את נושא טבלאות השכר כי ההסתדרות - מבחינתה בצדק – דורשת שכר התחלתי לאזרחים שהוא גבוה בהרבה מהשכר של שוטר מתחיל.

עופרה בר-טוב: מירי, שאלת קודם על הרכיבים.

עופרה בר-טוב: גם כשאני מכניסה את הרכיבים של השוטרים, השכר שלהם כל כך נמוך בשנים הראשונות שזה בכלל לא עוזר.

עופרה בר-טוב: לכן, אני לא אסכים.

עופרה בר-טוב: המשטרה לא תסכים למצב כזה שיש לי שני אנשים שעוסקים כיום את אותה עובדה, עם הבדלי שכר, כשאני מזכירה לכולם שהשוטר עובד יותר שעות, ולפעמים הוא עובד סופי שבוע, והוא עובד תמיד משמרות.

דוד אזולאי: האם זה נראה לך נורמאלי שעובד אזרח צה"ל יעשה את עבודה שעושה שוטר, והוא יקבל משכורת שהיא נמוכה יותר?

עופרה בר-טוב: לא, לא.

עופרה בר-טוב: אנחנו מדברים על אותו שכר.

עופרה בר-טוב: אין הרי תפקידים זהים.

עופרה בר-טוב: יש תפקידים שהם לאזרחים, והם לא אמורים להיות אחר כך לשוטרים.

עופרה בר-טוב: אם כן, אין זהות.

עופרה בר-טוב: אני רק אומרת שלא יכול להיות שאזרח, פקיד, יקבל שכר התחלתי גבוה משוטר שהוא ייעודי, מסייע.

עופרה בר-טוב: זה פשוט לא יעלה על הדעת.

עופרה בר-טוב: אני חושבת שאף אחד פה לא יחלוק עליי בעניין הזה.

עופרה בר-טוב: נכון להיום, אם לא פותרים לנו את בעיית שכר השוטרים, אנחנו לא יכולים להתקדם.

דוד אזולאי: אני לא מסכים איתך, כי אנחנו מכירים מערכות אחרות.

דוד אזולאי: אנחנו מכירים את זה בשלטון המקומי ובהרבה מקומות מקרים שבהם לפעמים בהיררכיה כאשר מכניסים אנשים אחרים למערכת, הם מקבלים משכורות גבוהות יותר מהממונים עליהם.

דוד אזולאי: אנחנו מכירים את זה.

עופרה בר-טוב: אני לא מדברת על ממונים, אלא אני מדברת על מקבילים להם.

דוד אזולאי: גם פה למקבילים נוצרו תנאים מסוימים, ואין לכם ברירה.

דוד אזולאי: אתם לא רוצים – זכותכם.

דוד אזולאי: אתם צריכים לקבל החלטה ולבוא ולהגיד.

דוד אזולאי: לי יהיה קשה לראות שאותו אזרח שהוא עובד משטרה מקבל משכורת שהיא נמוכה יותר למרות שהוא עושה כמעט את אותה עבודה של אותו שוטר נגד שגברתי מדברת על כך.

דוד אזולאי: כשאת מדברת על השוטר, אני מדבר על האזרח.

עופרה בר-טוב: גם אנחנו מסתכלים על האזרחים.

עופרה בר-טוב: הם לא פחות עובדים שלנו מהשוטרים.

דוד אזולאי: יפה, אני שמח לשמוע.

עופרה בר-טוב: אנחנו מייצגים את האזרחים ואת השוטרים בדיוק אותו הדבר.

עופרה בר-טוב: אף אחד לא יסכים שבמקום העבודה שלו יהיו פערי שכר כאלה.

עופרה בר-טוב: אני בטח לא אסכים.

עופרה בר-טוב: אי-אפשר להתקדם אם לא פותרים את בעיית שכר השוטרים בשנים הראשונות.

עופרה בר-טוב: אי-אפשר להתקדם כששכר של האזרחים יהיה גבוה משכר השוטרים.

דוד אזולאי: המפתח לא בידינו.

דוד אזולאי: המדינה צריכה כרגע לקבל החלטה - או שהיא מעלה את שכר השוטרים, או שהיא מיישרת קו, או שהיא לוקחת את כל האזרחים האלה ומגייסת אותם לשירות המשטרה, ובזה העניין נגמר.

דוד אזולאי: נציג ההסתדרות, בבקשה.

אבנר סולטני: אני רוצה לומר שהבעיה שלנו היא לא רק בטבלאות השכר.

אבנר סולטני: בכל נקודה שאנחנו נוגעים יש לנו בעיה.

אבנר סולטני: הבעיה הכאובה והקשה יותר היא מול מי אנחנו מנהלים משא-ומתן.

אבנר סולטני: אני ניהלתי כמה משאים-ומתנים בחיים שלי.

אבנר סולטני: פה אני צריך לעמוד מול האוצר, מול המשטר, מול השב"ס, מול המשרד לביטחון הפנים.

אבנר סולטני: אם האחד מסכים במשהו, השני לא מסכים.

אבנר סולטני: אנחנו מסתובבים שנתיים סביב עצמנו.

אבנר סולטני: ירון ואני היינו בישיבה עם המשטרה ועם השב"ס ביום שני בשבוע שעבר.

אבנר סולטני: עלתה שם נקודה פשוטה ואני אעלה אותה כאן, והיא התשלום לרכבת.

אבנר סולטני: אני בכוונה מעלה דברים פעוטים על מנת שתראו איך אנחנו מסתבכים, וכמה זמן אנחנו שורפים על הדברים האלה.

אבנר סולטני: שוטר משלם מקסימום 10 שקלים.

אבנר סולטני: זה היה ברור עופרה חברתי אמרה: זה ברור, האזרח ישלם בדיוק כמו שוטר.

אבנר סולטני: ירון מוציא מסמך, המשטרה הוציא מסמך שזה לא חל על אזרחים.

אבנר סולטני: אתמול קיימנו עוד ישיבה במשטרה עם הגברת, עם רמ"ח פרט.

אבנר סולטני: היא אומרת: לא, הם לא יקבלו את זה.

אבנר סולטני: אני שואל את עופרה: איך אני פותר את זה?

אבנר סולטני: האם מול האוצר?

אבנר סולטני: היא אומרת: לא.

אבנר סולטני: גם אם האוצר יסכים, והיא לא תסכים, אז זה לא עולה.

אבנר סולטני: כבר לא יודעים מול מי אנחנו עומדים ומול מי סוגרים.

אבנר סולטני: האם סוגרים מול האוצר, או מול המשטרה או מול המשרד לביטחון הפנים.

אבנר סולטני: גם בדברים הקטנים שום דבר לא סגור, ולא רק בטבלאות.

ירון קרילה: בשורה התחתונה האזרח הוא זה שנפגע כי בינתיים יש לו הקפאת שכר, הקפאת תנאים.

ירון קרילה: שנתיים אין תוספות, אין קידומים, אין שום דבר.

ירון קרילה: למען האמת, אני גם לא רואה איך אנחנו מתקדמים בדרך הזאת ופותרים את זה בקרוב.

ירון קרילה: גם אם נחזור בחודש מאי, אני לא מאמין שגם בחודש מאי יהיה לנו פתרון.

דוד אזולאי: בחודש מאי אנחנו לא חוזרים.

דוד אזולאי: בחודש מאי צריכה להתקבל החלטה – או שבאים לפה עם הסכם, או שמקבלים החלטה שמושכים את החוק, או שמצרפים את האזרחים לשירות המשטרה.

דוד אזולאי: אין פה הרבה אפשרויות.

דוד אזולאי: אלו שלוש הנושאים שעומדים על הפרק.

אבנר סולטני: אי-אפשר כל הזמן לשחק עם התפקיד ולהגיד שזה יותר משוטר אז אנחנו ניקח את האזרחים.

אבנר סולטני: יצא מצב אבסורדי.

אבנר סולטני: כאשר הם עבדו בחברות כוח-אדם, התנאים שלהם היו יותר טובים.

אבנר סולטני: אנחנו כל הזמן אומרים שצריך לדאוג להם, לא יכול להיות שהם יהיו עבדים, ולא יכול להיות שהם ינוצלו.

אבנר סולטני: אנחנו רוצים לקדם אותם, ומסתבר שהתנאים שהיו להם אצל חברות כוח-אדם היו יותר טובים פתאום.

אילן לוין: זה אומר שחברות כוח-אדם לא עושקות.

אילן לוין: מה אתה רוצה?

אבנר סולטני: יפה.

אבנר סולטני: אם אתה הדובר שלהם, אז על הכיפאק.

אבנר סולטני: נעביר את כולם לחברות כוח-אדם.

יעקב אדרי: אני מכיר את זה עוד משנת 2003 כשהייתי סגן שר לביטחון הפנים.

יעקב אדרי: זה ילווה אותנו עוד הרבה זמן.

יעקב אדרי: אני אלך לדיונים על ועדת ששינסקי.

דוד אזולאי: לא, אנחנו לא נמשיך.

דוד אזולאי: האם אתם רוצים להוסיף משהו?

דוד אזולאי: אוקיי.

דוד אזולאי: רבותי, אני מסכם את הדיון כך.

דוד אזולאי: אנחנו שמענו פה את הנציגים הנוגעים בדבר.

דוד אזולאי: הוועדה פונה גם למשרד לביטחון הפנים, גם למשרד האוצר לקבל החלטה.

דוד אזולאי: אני משאיר את הכול עד ל-15 במאי שזה פתיחת מושב הקיץ.

דוד אזולאי: אם כן, או שמביאים לכאן הסכם שכר שיונח בפני חברי הוועדה, או שהמשטרה תחליט לגייס את אותם אזרחים, או שהממשלה תמשוך את החוק ותקבל כל החלטה שנראית לה.

דוד אזולאי: אנחנו לא מוכנים להמשיך כך.

דוד אזולאי: האם יש מישהו שרוצה להוסיף?

דוד אזולאי: אוקיי.

דוד אזולאי: רבותי, אני מודה לכם.

דוד אזולאי: תודה רבה, הישיבה נעולה.